**Suplement i Certifikatës për kualifikimin profesional,**

**NXJERRJA E NAFTËS GAZIT DHE UJIT, Niveli III në KSHK, referuar nivelit III të KEK**

**Individi është i aftë:**

* Tё kryejё llogaritje tё thjeshta ekonomike qё lidhen me projektin e shfrytëzimit të një vendburimi nafte dhe gazi.
* Tё konceptojё planin pёr punimet përgatitore për fillimin dhe vazhdimin e punimeve për shfrytëzimin e një vendburimi nafte dhe gazi.
* Tё konceptojё planin pёr teknologjitë dhe metodat që do të përdoret për shfrytëzimin e një vendburimi nafte dhe gazi.
* Të konceptojë metodat e nxjerrjes së naftës, gazit dhe ujit.
* Të interpretojë parimin e punës së pompave të ndryshme për nxjerrjen e naftës.
* Të shpjegojë mënyrat e uljes së depresionit në fundin e pusit.
* Të konceptojë difektet e pompave të nxjerrjes së naftës.
* Të organizojë punën në skemën e grupit të grumbullimit dhe transportit të naftës;
* Të konceptojë ndërtimin e pompave të transportit të naftës.
* Të kryejё llojet e remontit sipërfaqësor dhe nëntokësor të puseve.
* Të kryejё përzgjedhjen e pajisjeve, instrumentave dhe makinerive të remontit.
* Të zbatojë standardet e profesionit.
* Të interpretojë dhe plotësojë dokumentacionin teknik dhe financiar për punimet e shfrytëzimit të një vendburimi nafte dhe gazi.
* Të organizojë vendin e punës për kryerjen e shërbimeve të mirëmbajtjes dhe riparimit të pajisjeve për nxjerrjen e naftës dhe gazit.
* Të përzgjedhë veglat, pajisjet, instrumentet dhe materialet e duhura për kryerjen e shërbimeve të mirëmbajtjes dhe riparimit të pajisjeve të naftës dhe gazit.
* Të përzgjedhë pajisjet sipërfaqësore dhe nëntokësore për kryerjen e proceseve të stimulimit të puseve.
* Të konceptojë skemën e lidhjeve të pajisjeve sipërfaqësore dhe të agregatëve të stimulimit të puseve gjatë përpunimit me acid.
* Të kryejë përpunimin kimik të puseve të naftës me HCl.
* Të përzgjedhë pajisjet sipërfaqësore dhe nëntokësore për kryerjen e metodave të veprimit në shtresë.
* Të konceptojë skemën e lidhjeve të pajisjeve sipërfaqësore dhe nëntokësore për kryerjen e metodës së veprimit në shtresë.
* Të konceptojë planifikimin dhe kryerjen e punimeve të veprimit në shtresë.
* Të konceptojë projektin e shpimit të një pusi për nxjerrjen e naftës dhe gazit.
* Të konceptojë teknologjinë e shpimit të një pusi për nxjerrjen e naftës dhe gazit
* Të konceptojë skemën e trajtimit të fluideve të nxjerra nga pusi.
* Të përzgjedhë metodën e trajtimit të naftës dhe gazit.
* Të komunikojë me etikën e duhur në kuadrin e veprimtarive profesionale.
* Të zbatojë rregullat e mbrojtjes në punë dhe të ruajtjes së mjedisit.

**Mundësitë e kualifikimit të mëtejshëm dhe të punësimit:**

Përfundimi me sukses i kualifikimit profesional “Nxjerrja e naftës, gazit dhe ujit”, niveli III në KSHK, referuar niveli III KEK, e pajis individin me Certifikatën profesionale dhe suplementin përkatës të punonjësit të kualifikuar në këtë fushë.

Ky arsimim profesional i jep individit mundësi t'i drejtohet tregut të punës si punëtor i kualifikuar nё sipërmarrje të ndryshme që kryejnë veprimtari në nxjerrjen e naftës, të gazit dhe ujit dhe në kompani të ndryshme shërbimi në industrinë e naftës, si rilevues, sondistit, përgjegjësit të kyçit, pontistit (punëtorit të manovrave), manovrator me traktor apo me autosondë për remontin nëntokësor, punëtorë të kyçit në remontin nëntokësor, si dhe pompistit e operatorit të prodhimit në grupet e grumbullimit dhe në stacionet e pompimit të këtyre produkteve.

Me arsimim të mëtejshëm individi dhe ai ka të drejtë të vazhdojë arsimimin në nivelin e IV të KSHK, referuar nivelit IV të KEK, si teknik/menaxher dhe fiton të drejtën e diplomës së “Maturës Shtetërore Profesionale” me mundësi për vazhdimin e studimeve pas të mesme dhe universitare.

**Shënim:** Ky dokument është hartuar në mbështetje të nenit 102, pika 4, të Kushtetutës së Republikës së Shqipërisë, të nenit 29, pika 4 të ligjit nr. 15/2017, “Për arsimin dhe formimin profesional në Republikën e Shqipërisë”, të nenit 14 pika 2/dh, pika 3, 4, 6 dhe të shtojcës 1 të ligjit nr.10247, datë 4.3.2010, “Për kornizën shqiptare të kualifikimeve” (i ndryshuar).